Datamatikerstuderende søger studiejob

Jeg er en glad familiefar på knap 34 år. Sammen med min kone, mine to døtre og min svigermor, bor jeg på et nedlagt landsted, som vi er i gang med at ombygge til en generationsbolig.  
Derudover bruger jeg resten af min sparsomme fritid som spejderleder ved KFUM i Brørup, hvor min store datter er bæver. Og så bruger jeg en del tid udenfor sammen med min familie, hvor vi arbejder på at blive så bæredygtige og selvforsynende som vi nu kan.

Jeg har altid haft en interesse for computer og IT. Det startede allerede i folkeskolen, hvor min far arbejdede ved DSB Informatik, i deres support afdeling. Herfra tog han jævnligt “Containerguf” med hjem, som så blev brugt til at lave computere til mig, mine brødre, og den nærmeste familie.   
Denne nemme tilgang til hardware, samt hjælp fra min selvlærte far, skabte en nysgerrighed og interesse for at rode med computer. Efter gymnasiet kunne jeg dog mærke, at jeg ikke havde roen til at tage en længere boglig uddannelse, hvilket jeg også fik bekræftet efter et fejlslagent forsøg på at blive pædagog.

Derfor har jeg arbejdet som murer gennem de sidste snart 10 år, hvor jeg de sidste 7 år, mere eller mindre har haft en pause fra IT, da jeg hellere ville bruge tiden på familien, end foran en computer.

Sidste år fik jeg en erhvervsrelateret skade, som gør at jeg bliver nødt til at søge andre veje.  
Derfor har jeg nu taget springet ud i at arbejde indenfor IT, hvor jeg i foråret har taget et par moduler af akademiuddannelsen i Informationsteknologi (Programmering og systemudvikling) hvor jeg har fået henholdsvis 10 og 12 i karakter.

Siden da har jeg bare gået og ventet spændt på, at jeg skulle starte op på Datamatiker uddannelsen, hvilket jeg gjorde her i starten af Februar.

Grunden til at jeg søger et studiejob er så jeg allerede fra start af, kan få lov til at komme ud og arbejde rigtigt med faget og ikke kun lære om det i skolen.